Veremundo Méndez Coarasa

**Veremundo Méndez Coarasa** (Echo, 14 de mayo de 1897 - It., 30 d'aviento de 1968) estió un escritor y poeta en aragonés cheso. Estudió en a escuela local y dimpués en a *Escuela Normal* de Uesca, en do remató Machisterio en 1915, que no en exerció solo que cabo cuan. Tamién fació topografía y mientres cuantos anyos treballó en os prochectos d'aproveitamiento hidraulico de l'Aragón Subordán. Dende 1920 dica a suya chubilación en 1958, estió primer oficial d'o Concello d'Echo, fendo-ie como secretario en bellas ocasions provisionalment.

Empecipió a suya actividat como escritor con trenta y seis anyos, empentato por bels reconoixitos lingüistas, como Alwin Kuhn. Nombrato consellero correspondient d'a "Institución Fernando el Católico" (*Institución Ferrando o Catolico*, en aragonés) en 1945 y academico correspondient d'a "Real Academia de Nobles y Bellas Artes de San Luis" (*Reyal Academia de Nobles y Polidas Artes de Sant Luis*) en 1963. 190 composicions abracan a suya obra (as primeras: "A Echo" y "Oza", de mayo y chunio de 1934), que en suman arredol de 18000 versos -nomás se conoixe en prosa bel escrito curto como *Las fiestas d'antis mas*- escritos en aragonés cheso depurato y rico, pos s'alticamó d'adhibir no solo que o lexico y chiros que conoixeba, sino tamién os que aprendeba d'os viellos d'a val.

En istos versos, os temas mas frecuents son a vida y costumbres chesas (*La Sanchuanada*, *Lo matacochín*, *Las flamas de lo fogaril*, etc.) que, de traza realista y descriptiva, recentan-ie os quefers pastorils y agricolas d'a chent d'a val. Asinas, s'adhibe l'intrés etnografico ta a valura literaria: Las hierbas, Los huertos, La siega, La trilla, La santmigalada, La siembra, La nieu, Lo pescataire… O ciclo vital d'a naturaleza se reflecta en bels poemas, (*[[Las fuellas de los arbols]]*, *[[La trilla]]*; en *La trilla* se conchugan o ciclo d'o día, os quefers agricolas y o tarabidato d'o poema), asinas como a personificación d'as cosas y elementos naturals u a fantasía (*[[Lo sol de los lobos]]*, *[[Soniando'n los Pirineos]]*...), rasgos frecuents d'a poesía de Veremundo.

Toz os anyos escribió o pregón d'as fiestas locals (*Lo vociau pa fiestas* (1949), *Las fiestas de lo lugar* (1953), *Ya ve iplegando setiembre* (1962), *¡Otra golteta, royeta!* (1968), etc.). Tamién escribió cada anyo un poema dedicato a Domingo Miral dende l'anyo d'a suya muerte (1942) (*Miral s'en ye iu* estió o primer). U en homenache a atras personas (*Lo mío recuerdo*, en memoria de Rafael Gastón). Villancicos, poemas sobre sucesos locals (*La agonía de las campanas* (1942), sobre o fuego d'a ilesia) u bels poemas autobiograficos replenan a suya obra.

Diez anyos dimpués d'a suya muerte recullioron doce poemas en o libro *Añada'n la Val d'Echo*. Tomás Buesa editó tamién *Los míos recuerdos*, a on se i recullen 130 d'as 190 composicions d'o poeta cheso, belunas publicatas tamién en diversas revistas especializatas alemanas y belatras traducitas ta o esperanto.

Veremundo Méndez, con a suya obra, puet estar considerato un clasico d'a literatura en aragonés.

## Vinclos externos
*  Veremundo Méndez Coarasa en a ''Gran Enciclopedia Aragonesa''
*  "Composición gratulatoria en fabla chesa a la Sección Femenina de la Falange: Un poema inédito de Veremundo Méndez Coarasa". María Pilar Benítez Marco, Oscar Latas Alegre, ''Rolde: Revista de cultura aragonesa'', 143-144, 2012, pp. 108-119
* «O zerclo d’a naturaleza en a poesía de Veremundo Méndez Coarasa». Francho Nagore Laín, *Argensola*, 65-70, 1974.
* "Cartas d' Antoni M.ª Badia i Margarit con Veremundo Méndez Coarasa". Óscar Latas Alegre, *Luenga & fablas*, 14, 2010 , pp.&nbsp;133–145.
* Veremundo Méndez Coarasa, Poesías chesas en Rampallo de testos n'aragonés